b'\n_START_ARTICLE_\nS\xc4\x83cel, Maramure\xc8\x99\n_START_SECTION_\nIstoric\n_START_PARAGRAPH_\nPrima atestare documentar\xc4\x83: 1453 (Zachal, Keneziatus Kis Zachal, Kis Zachal).\n_START_SECTION_\nEtimologie\n_START_PARAGRAPH_\nEtimologia numelui localit\xc4\x83\xc8\x9bii: din subst. sat + suf. dim. -uc > s\xc4\x83tuc + suf. dim. -el > s\xc4\x83tucel > s\xc4\x83tcel (prin sincopare) > s\xc4\x83cel.\n_START_SECTION_\nA\xc8\x99ezare\n_START_PARAGRAPH_\nS\xc4\x83cel este ultima localitate de pe Valea Izei \xc3\xaen amonte, \xc8\x99i de aici se face trecerea spre Valea Vi\xc8\x99eului peste pasul din Dealul Moiseiului (spre Nord-Est) \xc8\x99i spre Transilvania (mai precis N\xc4\x83s\xc4\x83ud, spre Sud) prin pasul Dealul \xc8\x98tef\xc4\x83ni\xc8\x9bei, care desparte Mun\xc8\x9bii Rodnei (la Est) de Mun\xc8\x9bii \xc8\x9aible\xc8\x99ului (la Vest).\n_START_SECTION_\nDemografie\n_START_PARAGRAPH_\nLa recens\xc4\x83m\xc3\xa2ntul din 2002, din cei 3779 locuitori, 3765 erau rom\xc3\xa2ni, 8 romi \xc8\x99i 6 maghiari._NEWLINE_Confesional, 3697 erau ortodoc\xc8\x99i, 34 adventi\xc8\x99ti de ziua a \xc8\x99aptea, 23 greco-catolici, 13 bapti\xc8\x99ti \xc8\x99i 2 penticostali.\n_START_SECTION_\nCeramica de S\xc4\x83cel\n_START_PARAGRAPH_\nCeramica de S\xc4\x83cel este unul din cele mai marcante, \xc8\x99i \xc3\xaen acela\xc8\x99i timp mai arhaice tipuri de ceramic\xc4\x83 tradi\xc8\x9bional\xc4\x83 din spa\xc8\x9biul rom\xc3\xa2nesc._NEWLINE_Este singurul centru din \xc8\x9bar\xc4\x83 \xc3\xaen care vasele ro\xc8\x99ii nesm\xc4\x83l\xc8\x9buite se lustruiesc cu piatra, av\xc3\xa2nd coresponden\xc8\x9b\xc4\x83 numai \xc3\xaen ceramica neagr\xc4\x83 din nordul Moldovei._NEWLINE_Ceramica de S\xc4\x83cel este ars\xc4\x83 din lutul ro\xc8\x99u, de foarte bun\xc4\x83 calitate, scos de la o mare ad\xc3\xa2ncime, din pu\xc8\x9buri de 10\xe2\x80\x9315 m ad\xc3\xa2ncime._NEWLINE_Forma vaselor, elementele decorative \xc8\x99i tehnicile de lucru s\xc3\xaent similare ceramicii dacice._NEWLINE_\xc3\x8ens\xc4\x83 cuptorul \xc3\xaen care ceramica se arde, dat\xc3\xaend din anii 1700, se leag\xc4\x83 de tipul cuptoarelor romane._NEWLINE_Ceramica de S\xc4\x83cel s-a produs \xc3\xaentr-o multitudine de forme: ulcioare, oale pentru lapte, ulcele pentru mo\xc8\x99i, strecur\xc4\x83tori, tig\xc4\x83i\xc8\x9be cu trei picioare, oale la g\xc4\x83lu\xc8\x99te, blide, fideau\xc4\x83. Acestea erau lustruite cu piatra efectul decorativ fiind dat de v\xc4\x83rgile \xc3\xaen zig-zag \xc8\x99i liniile v\xc4\x83lurite, de culoare brun\xc4\x83 ob\xc8\x9binut\xc4\x83 prin pisarea unui anume fel de piatr\xc4\x83, \xc8\x99i pictate cu pensula._NEWLINE_Acest tip de ceramic\xc4\x83 se f\xc4\x83cea p\xc3\xaen\xc4\x83 pe la jumatatea secolului XX \xc3\xaen mai multe centre de pe Valea Izei, iar S\xc4\x83celul avea nu mai pu\xc8\x9bin de 9 olari. Acum mai este o singur\xc4\x83 familie care continu\xc4\x83 aceast\xc4\x83 tradi\xc8\x9bie._NEWLINE_\xc3\x8en anii 1970 p\xc4\x83trunderea produselor industriale p\xc4\x83rea s\xc4\x83 dea o lovitur\xc4\x83 final\xc4\x83 \xc8\x99i acestui ultim punct de rezisten\xc8\x9b\xc4\x83. Producerea oalelor de lut fiind anevoioas\xc4\x83 \xc8\x99i costisitoare a fost abandonata, dar dupa c\xc3\xa2\xc8\x9biva ani reluat\xc4\x83 la insisten\xc8\x9bele speciali\xc8\x99tilor etnografi, dar \xc8\x99i stimulat\xc4\x83 de interesul \xc3\xaen cre\xc8\x99tere al vizitatorilor pentru obiectele tradi\xc8\x9bionale._NEWLINE_Lutul ro\xc8\x99u de foate bun\xc4\x83 calitate, care s\xc4\x83 asigure \xc3\xaenchiderea porilor f\xc4\x83r\xc4\x83 sm\xc4\x83l\xc8\x9buire este tot mai greu de g\xc4\x83sit \xc8\x99i la ad\xc3\xa2ncime tot mai mare. Acest lucru mic\xc8\x99oreaz\xc4\x83 \xc8\x99i mai mult producerea acestui tip de ceramic\xc4\x83, \xc8\x99i a\xc8\x99a limitat\xc4\x83 de posibilita\xc8\x9bile unui singur olar de o trece prin toate etapele._NEWLINE_Chiar dac\xc4\x83 multe din vasele de S\xc4\x83cel produse acum ajung \xc3\xaen posesia turi\xc8\x99tilor sau colec\xc8\x9bionarilor, ele sunt \xc3\xaenc\xc4\x83 mult folosite de \xc8\x9b\xc4\x83ranii maramure\xc8\x99eni deoarece \xc3\xae\xc8\x99i p\xc4\x83streaz\xc4\x83 calit\xc4\x83\xc8\x9bile care le-au facut cunoscute: robuste\xc8\x9bea \xc8\x99i rezisten\xc8\x9ba la c\xc4\x83ldur\xc4\x83, put\xc3\xa2nd fi puse direct pe plita sobei sau, cum este tig\xc4\x83i\xc8\x9ba cu trei picioare, chiar pe jar.'